  Туспуктэм: vk.com (Удмуртская Республика) Майя Бывальцева Туннэ, 5-тӥ коньывуонэ, Александр Бречалов Удмурт Элькунлэн тӧроезлэн ужоскетаз пыриз. Сӥё-дано ужрад Кун Кенешлэн юртаз ортчиз. Удмуртиысь Быръёнъёсъя валтӥсь ӧрилэн кивалтӥсез Вениамин Соломенников Бречаловлы тӧролэсь удостоверенизэ сётӥз. Собере быръем тӧро ӟуч но удмурт кылъёсын анткыл (присяга) вераз. « Кыл сётӥсько, Удмурт Элькун тӧролэсь ужоскетъёссэ быдэсъякум, адямилэсь но кунмуртлэсь эрикрадъёссэ но эрикъёссэ гажаны но утьыны, Россия Федерацилэсь Кункатсэ, федерал катъёсты, Удмурт Элькун Кункатэз но Удмурт Элькун катъёсты быдэсъяны но утьыны, калык понна оскымон ужаны » Александр Бречалов, Удмуртилэн тӧроез Сӥё-дано ужрадэ Росси азьмуртлэн Приволжск федерал округъя ужоскето муртэз Игорь Комаров, Кун Кенешлэн витетӥ ӧтчамысьтыз депутатъёс, кивалтэтлэн ёзчиосыз, федерал ёзэсъёслэн Удмуртиысь ёзэтъёссылэн но ужъюртъёссылэн кивалтӥсьёссы, муниципалитетъёслэн тӧрооссы но мукетъёсыз пыриськизы. Тодэ вайытом, Удмуртилы тӧроез быръёнъёсын Александр Бречалов 298 сюрс 822 куара люказ, со куара сётонэ пыриськемъёс пӧлысь 64,37 процентэз луэ. ВАТСАН Александр Владимирович Бречалов вордӥськиз 1973-тӥ арын 18-тӥ шуркынмонэ Адыгея автоном улосвылысь Тлюстенхабль каргуртын.  1994-тӥ арын Краснодарысь армилэн генералэз Сергей Матвеевич Штеменко нимо вылӥ ожгар училищеез (ожгар институт) горд дипломен йылпумъяз. 1999-тӥ арын Москваысь Олег Емельянович Кутафин нимо кун юридик академиез йылпумъяз.  1994–1996-тӥ аръёсы — Чкаловской гарнизонысь режимъя ёзэсэныз кивалтӥсьлэн воштӥсез (нимысьтыз ужъёсъя авиационной дивизия).   1996–1999-тӥ аръёсы — «ТВ-6 Москва» акционер огазеяськонын юрисконсульт.  1999–2000-тӥ аръёсы — «Альфа-Банк» акционер огазеяськонын юрисконсульт.  2001–2002-тӥ аръёсы — «Юниаструм Банк» (ООО) коммерци банклэн юридик ёзэтэн кивалтӥсез.  2002–2003-тӥ аръёсы — «Юниаструм Банк» (ООО) коммерци банклэн юридик департаментэзлэн кивалтӥсез.  2003–2006-тӥ аръёсы — «Юниаструм Консалтинг» огазеяськонлэн кивалтӥсез.  2006–2013-тӥ аръёсы — «ВБО Консалт» огазеяськонлэн президентэз.  2007–2014-тӥ аръёсы — «Юниаструм Банк» (ООО) коммерци банклэн Кивалтӥсьёсызлэн кенешсылэн ёзчиез.  2012–2014-тӥ аръёсы — пичи, но шор ужбергатонъя «Опора России» Росси мер огазеяськонлэн президентэз. 2014-тӥ арын — пичи но шор ужбергатонъя «Опора России» Росси мер огазеяськонлэн нырысетӥ вице-президентэз.  2017-тӥ арын 4-тӥ оштолэзьысен – Удмурт Элькунлэн тӧроезлэсь ужзэ огдырлы быдэсъясь; 2017-2022 аръёсы – Удмурт Элькунлэн тӧроез. Мер удысын ужамез:   2009-тӥ арысен — пичи но шор ужбергатонлы юрттэт сётон амалъёс сярысь ивортодэт вӧлмытӥсь но ужбергатӥсьёс понна «Бизнес-Успех» Росси конкурс ортчытӥсь «Опора кредит» медиа-холдинглэн учредителез.  2013-тӥ арысен — Росси калык фронтлэн шор штабезлэн ёзчиез.  2013-тӥ арысен — Росси калык фронтлэн шор штабезлэн одӥгез тӧроез.  2014-тӥ арысен — Калыклэсь мылкыдъёссэ тодон-эскеронъя Росси центрлэн (ВЦИОМ) кивалтӥсьёсызлэн кенешезлэн ёзчиез.  2014-тӥ арысен — Росси Федерациысь Мер палаталэн секретарез.  2015-тӥ арысен — коррупцилы пумитъяськонъя Росси Федерацилэн Азьмуртэз бордын ужась кенешлэн ёзчиез.   2016-тӥ арысен — азинскон стратегияя но валтӥсь ӵектосъёсъя Росси Федерацилэн Азьмуртэз бордын ужась кенешлэн ёзчиез.   2017-тӥ арысен — Россиысь Триатлонъя федерацилэн (ФТР) попечительской кенешезлэн тӧроез. Тегъёс: Удмуртия АлександрБречалов Политика  